Il-Ministru Helena Dalli qalet li l-Gvern Laburista se jkompli jirregolarizza anomaliji fuq livell leġislattiv fosthom dawk tal-koabitazzjoni u tad-drittijiet ta’ min ibiddel is-sess tiegħu. Dr Dalli kienet qed tindirizza konferenza tal-aħbarijiet dwar il-liġi tal-Unjoni Ċivili. Hija saħqet li l-PL se jkompli jevolvi skont ir-realtajiet li qed jgħixu n-nies anki dawk ta’ minoritajiet u kien għalhekk li daħħal din il-liġi. Qalet li taħt l-eks-Prim Ministru Lawrence Gonzi, il-PN kien ħa pożizzjoni ċara għax qal li d-drittijiet tal-koppji gay għall-adozzjoni għandhom ikunu regolarizzati. Mill-banda l-oħra l-Kap tal-Oppożizzjoni Simon Busuttil qalet li mar lura minn kliemu. Dr Dalli qalet li l-Gvern Laburista se jkompli jżomm sod mal-pożiżżjoni li m’għandhiex tkun l-orjentazzjoni sesswali li tiddetermina l-aċċess għall-adozzjoni iżda li għandhom jitteħdu deċiżjonijiet li jkunu fl-aħjar interess tat-tfal. Il-Ministru Dalli qalet li l-Gvern kien elett biex imexxi l-pajjiż ’il quddiem u waqt laqgħat li kellu mal-membri tas-soċjetà ċivili sar konxju tar-realtajiet ta’ forom ta’ familji differenti fosthom dawk tal-komunitajiet LGBT. Qalet li l-Oppożizzjoni trid titgħallem tilbes iż-żarbun ta’ nies li jkunu għaddejjin minn sitwazzjoni mhux neċessarjament bħal tagħhom. Innotat li storikament, il-PN minn dejjem uża l-biża’ biex jaqta’ qalb in-nies bħalma kien għamel fl-1947 meta ma riedx li n-nisa jingħataw id-dritt għall-vot. Qalet li l-PL qatt ma beża’ jieħu d-deċiżjonijiet kurraġġużi għal żmienhom. Dr Dalli qalet li l-PN issa qed iwaħħal fil-Knisja li qed tkun siekta dwar l-aħħar żviluppi u li qed jittama li jkompli jsib forċina fil-Knisja u ma jagħrafx id-distinzjoni bejn il-Knisja u l-Istat li fi kliemha għarfet is-separazzjoni tagħha mill-istat. Mistoqsija għaliex il-PL għaġġel daqshekk biex idaħħal din il-liġi u għaliex ma stenniex iktar biex jisma’ x’għandu xi jgħid il-poplu, Dr Dalli qalet li l-komunità LGBT hija minoranza u ilha tistenna għal 25 sena taħt gvern nazzjonalista biex id-drittijiet tagħhom ikunu legalizzati. Dwar l-abort, il-Ministru Helena Dalli qalet li l-pożizzjoni tal-prim ministru Joseph Muscat hija ċara u li ma jaqbilx li l-abort għandu jkun legalizzat.